Read and Write application parameters in XML - CodeProject 11,340,834 members (50,139 online)
... Last Visit: 31-Dec-99 19:00 Last Update: 31-Mar-15 4:34Refresh1234567 Next » Hoe om pastelgrimering dié somer te dra - Goeie Huishouding
Tuis » Hoe om pastelgrimering dié somer te dra
Hoe om pastelgrimering dié somer te dra
Lyk pragtig in pastel!
Wanneer dit by grimering kom, is helder skakerings nie almal se smaak nie. Dit beteken egter nie dat jy uit die modebus hoef te val nie – pastelkleure is altyd ’n wenner in die somer. Hier is die kleure wat jy behoort te dra, en hoe dit gedra moet word.
Kies jou palet
Wanneer dit by ligte ooggrimering kom, bly dit ’n goeie idee om ’n kleur te kies wat jou oë komplementeer. Sagte lila- en laventelpers werk goed by met ligbruin oë, oranjes en appelkoos by blou oë, groene en bloue by bruin oë, en pruim en liggeel by groen oë.
Berei jou doek voor
Voordat jy jou oogskadu en lipstiffie aanwend, moet jy jou “doek”, oftewel jou vel, voorberei. ’n Douagtige onderlaag is ideaal vir pastelgrimering; wend dus ’n serum en bevogtiger aan om jou vel goed te hidreer. Nadat jy gegrimeer het, kan jy ’n verhelderende setsproei aanspuit.
Definieer jou oë
Alhoewel jy moet wegbly van oordonderende of te swaar oogomlyner, is dit steeds belangrik om jou oogarea te definieer. Sodoende sal die pastelkleure jou nie ’n uitgewaste voorkoms gee nie. Verruil jou swart of bruin oogomlyner vir een wat ’n paar skakerings donkerder as jou oogskadu is, en rond dit met ’n lagie maskara af.
Laat dit uitstaan
Die meeste pastelkleurige oogskadu’s het ’n mat afwerking. As jy meer diepte en glans aan jou oë wil verleen, kan jy ’n glimmende oogskadu in dieselfde of soortgelyke kleur bo-oor aanwend om meer pigment te gee en die kleur te versterk.
Lees ook: Die grootste grimeringfout wat die meeste vroue maak
Kies ’n blosser
Wanneer dit by pastelgrimering kom, is jou oë die belangrikste fokusarea. Wat jou wange betref, moet jy liefs by ’n deursigtige blosser hou, veral aangesien dit geneig is om mat te wees. Jy wil nie met ’n asvaal gesig rondloop nie! En indien jy pastelgrimering op jou oë dra, behoort jy die res van jou gesig ook met subtiele skakerings in te kleur.
Laastens die lippe
As jy wil hê dat jou oë die fokuspunt moet wees en alreeds ’n pastelkleur op jou ooglede aangewend het, moet jy jou lipkleur tot ’n minimum beperk. Dit beteken dat jy iets deursigtig soos ’n lipglans in plaas van ’n gewone lipstiffie moet kies. As jy op ’n ligte oogskadu besluit het, kan ’n pastellipkleur in ’n sterker pastel en ’n sagte, deursigtige blosser gekombineer word.
7 bekostigbare skoonheidsprodukte vir R170 of minder!